客觀余孝經傳感而有作
作者：張九成
朝代：宋

paragraphs: 古人文瑩理，後人工作文。
文工理愈暗，紙札何紛紛。
君看六藝學，天葩吐奇芬。
詩書分體製，禮樂造乾坤。
千歧更萬轍，要以一理存。
如何臻至理，當從踐履論。
跋涉經險阻，衝冒恤寒溫。
孝弟作選鋒，道德嚴中軍。
仰觀精俯察，萬象入見聞。
不勞施斧鑿，筆下生烟雲。
高以君堯舜，下以覺斯民。
君如不我鄙，時來對爐熏。